PM किशिदा सुरक्षित, संदिग्ध गिरफ्तार; 9 महीने पहले रैली में शिंजो आबे की हत्या हुई थी
Japanese Prime Minister Fumio Kishida narrowly avoided a smoke bomb attack during a rally in Wakayama city. जापान के प्रधानमंत्री फुमियो किशिदा शनिवार सुबह बाल-बाल बच गए। उनकी रैली में स्मोक बम से धमाका किया गया। धमाके की आवाज सुनते ही अफरा-तफरी मच गई।
जापान के प्रधानमंत्री फुमियो किशिदा पर शनिवार सुबह एक व्यक्ति ने स्मोक बम फेंक दिया। जापान टाइम्स के मुताबिक किशिदा वाकायामा शहर में एक इलेक्शन रैली में भाषण देने पहुंचे थे। धमाके से अफरा-तफरी मच गई। सुरक्षा बलों ने फौरन PM को सुरक्षित बाहर निकाल लिया। इसके कुछ देर बाद संदिग्ध हमलावर को पकड़ लिया।
घटना के कुछ फोटो-वीडियो सामने आए हैं। इनमें सुरक्षाकर्मी संदिग्ध हमलावर को पकड़ते हुए नजर आ रहे हैं। इसके कुछ देर बाद PM किशिदा ने अपनी स्पीच पूरी की। पिछले साल 8 जुलाई को पूर्व PM शिंजो आबे की चुनाव रैली में गोली मारकर हत्या कर दी गई थी।
फिलहाल हमला करने वाले की पहचान नहीं
पुलिस ने फिलहाल हमलावर से जुड़ी कोई जानकारी नहीं दी है। एक पुलिस अधिकारी ने कहा- हमलावर की पहचान नहीं हो सकी है। हमने उसे गिरफ्तार कर लिया है। उससे पूछताछ की जा रही है। इसके बाद ही पता चल सकेगा की वो कौन है और उसने हमला क्यों किया।
CNN की रिपोर्ट के मुताबिक, हमलावर युवक को काम में बाधा डालने के शक के आरोप में गिरफ्तार किया गया है। जापान में इस तरह के जुर्म में तीन साल तक की जेल और 3 लाख रुपए तक का जुर्माना लगाया जा सकता है।
PM निचले सदन के उपचुनाव के लिए कैंपेन कर रहे हैं
जापान टाइम्स के रिपोर्ट के मुताबिक, स्थानीय समयानुसार धमाके सुबह 11:30 बजे हुआ। इसके बाद करीब 1 बजे प्रधानमंत्री किशिदा ने वाकायामा शहर में अपनी स्पीच पूरी की। उन्होंने कहा- हम इलेक्शन कैंपन के बीच मौजूद है। हमें इसे जारी रखना चाहिए। इसके बाद वो उरायसु और इचिकावा शहर में भी स्पीच देने जाएंगे।
चश्मदीद ने कहा- हम डर गए थे, धड़कने तेज हो गई थीं
हमले के दौरान रैली में मौजूद एक महिला ने कहा- PM किशिदा लोगों से बात कर रहे थे। वो पहुंचे ही थे कि अचानक धमाका हुआ। हम सब घबरा गए। मेरी धड़कनें तेज हो गईं। कुछ समझ नहीं आया कि एकदम से क्या हुआ। कुछ लोग कह रहे थे कि बम फेंका गया है। बस फिर सब यहां-वहां भागने लगे।
फुमियो किशिदा 2021 में जापान के प्रधानमंत्री बने थे 
फुमियो किशिदा साल 2021 में जापान के प्रधानमंत्री बने थे। इसके साथ ही वो लिबरल डेमोक्रेटिक पार्टी (LDP) के अध्यक्ष हैं। उन्होंने 2012 से 2017 तक विदेश मंत्री के रूप में काम किया। 2017 में जापान के कार्यरत रक्षा मंत्री के रूप में कार्यरत थे।
8 महीने पहले शिंजो आबे की रैली में ही हत्या की गई थी 
जापान के पूर्व प्रधानमंत्री शिंजो आबे की 8 जुलाई 2022 को रैली में स्पीच के दौरान गोली मारकर हत्या की गई थी। वे आबे नारा शहर में इलेक्शन कैंपेन के दौरान स्पीच दे रहे थे। उसी दौरान 42 साल के हमलावर ने पीछे से फायरिंग की थी। दो गोलियां लगने के फौरन बाद आबे गिर पड़े थे।
आबो के हेलिकॉप्टर से नारा मेडिकल यूनिवर्सिटी हॉस्पिटल ले जाया गया था। मेडिकल टीम ने 6 घंटे तक उन्हें बचाने की कोशिश की, लेकिन इसी दौरान दिल का दौरा पड़ने के बाद उन्होंने दम तोड़ दिया था।
ये खबर भी पढ़ें...
भारत में PM मोदी के साथ लस्सी बनाकर गोलगप्पे खाते दिखे थे किशिदा
जापान के प्रधानमंत्री फुमियो किशिदा 19 मार्च को 2 दिन के भारत दौरे पर नई दिल्ली पहुंचे थे। यहां उन्होंने हैदराबाद हाउस में प्रधानमंत्री नरेंद्र मोदी से मुलाकात की। मोदी ने PM किशिदा को चंदन से बनी बुद्ध की प्रतिमा गिफ्ट में दी। दोनों नेताओं ने बुद्ध जयंती पार्क में लस्सी बनाई थी और गोलगप्पे भी खाए थे।  पूरी खबर पढ़ें...
खबर पढ़ने के बाद पोल अपनी राय जरूर दें...
